Λεονάρντο Κόντι

Ο Λεονάρντο Αμπρότζο Τζόρτζο Τζοβάννι Κόντι (ιταλικά: Leonardo Ambrogio Giorgio Giovanni Conti‎· Λουγκάνο, 24 Αυγούστου 1900 – Νυρεμβέργη, 6 Οκτωβρίου 1945) ήταν Γερμανός ναζιστής γιατρός Ιταλοελβετικής καταγωγής, ο οποίος διετέλεσε επικεφαλής της υπηρεσίας υγείας της χιτλερικής Γερμανίας (γερμανικά: Reichsgesundheitsführer‎) και αρχικός υπεύθυνος του ναζιστικού Προγράμματος Ευθανασίας (Aktion T-4) των νοητικά καθυστερημένων και ανάπηρων Γερμανών.

 Ο Κόντι γεννήθηκε στο Λουγκάνο της Ελβετίας στις 24 Αυγούστου 1900. Πατέρας του ήταν ο Ιταλοελβετός διευθυντής ταχυδρομείου Σίλβιο Κόντι (1872-1964). Η μητέρα του, Νάννα Κόντι (1881-1951), το γένος Πάουλι, ήταν Γερμανίδα μαία από το Ύλτσεν (Uelzen) της Κάτω Σαξωνίας. Όταν ο γάμος της με το Σίλβιο διαλύθηκε το 1902, επέστρεψε στη Γερμανία μαζί με τα τρια παιδιά της (δύο αγόρια και ένα κορίτσι). Στη δεκατετία του 1930, η Κόντι δραστηριοποιήθηκε στο Ναζιστικό Κόμμα και στον επαγγελματικό χώρο της ανέλαβε επικεφαλής του Ράιχ στις μαίες (Reichsfachschaft der Deutschen Hebammen). Ο Λεονάρντο Κόντι σπούδασε ιατρική στο Βερολίνο, με ειδίκευση στην πλαστική χειρουργική των μαλακών ιστών. Ανήκε στην Παλιά Φρουρά (Alter Kämpfer, παλιοί αγωνιστές - μαχητές) του Ναζιστικού κόμματος. Από νεαρή ηλικία ανέπτυξε αντισημιτική δράση ως φοιτητής. Συμμετείχε στα ακροδεξιά παραστρατιωτικά Φράικορπς, έλαβε μέρος στο αποτυχημένο Πραξικόπημα του Καπ του 1920 και το 1923 έγινε μέλος των Ταγμάτων Εφόδου (SA). Το 1927 έγινε μέλος του Εθνικοσοσιαλιστικού Κόμματος (NSDAP). Υπήρξε συνιδρυτής της λαϊκιστικής (völkisch) Kampfbund für deutsche Kultur (Μαχητική Ένωση για τη Γερμανική Κουλτούρα) και το 1930 εισήλθε στα SS. Εκλέχτηκε βουλευτής στο τοπικό Κοινοβούλιο της Πρωσίας και ο Χέρμαν Γκαίρινγκ, που είχε στο μεταξύ αναλάβει υπουργός εσωτερικών της Πρωσίας, τον διόρισε ειδικό επιτετραμένο με αρμοδιότητες, μεταξύ άλλων, τις πολιτικές εκκαθαρίσεις. Κατά τη διάρκεια των Ολυμπιακών Αγώνων του 1936 στο Βερολίνο, ο Κόντι είχε αναλάβει τη θέση του επικεφαλής των υπηρεσιών ιατρικής φροντίδας της διοργάνωσης. Toν Απρίλιο του 1939 ο Κόντι διαδέχτηκε τον αποθανόντα Γκέρχαρντ Βάγκνερ ως Επικεφαλής της Υπηρεσίας Υγείας του Ράιχ, αναλαμβάνοντας το καθήκον -που ο προκάτοχός του δεν είχε μπορέσει να ολοκληρώσει- της συγκεντρωποίησης και του κρατικού ελέγχου όλων των ιατρικών δομών και των συστημάτων παροχής υπηρεσιών υγείας της χώρας. Η διαδοχή του θεωρούμενου «οραματιστή» ναζιστή Βάγκνερ από τον πιο άχρωμο Κόντι ερμηνεύτηκε από ορισμένους εκείνη την εποχή ως «γραφειοκρατικοποίηση» της πολιτικής στον τομέα της «φυλετικής υγιεινής».Τον Αύγουστο της ίδιας χρονιάς ανέλαβε τη Γραμματεία Υγείας του Υπουργείου Εσωτερικών. Έχοντας αυτή την ιδιότητα, ενημερώθηκε -μαζί με τον Eπικεφαλής της Καγκελαρίας του Ράιχ (Chef der Reichskanzlei) Χανς Λάμερς- από τον ίδιο τον Χίτλερ για την απόφασή του να εφαρμοστεί ένα πρόγραμμα ευθανασίας των Γερμανών με βαριές μορφές νοητικής υστέρησης, ο οποίος και τους ανέθεσε το συντονισμό της υλοποίησης του εγχειρήματος. Σύντομα όμως, το φθινόπωρο του 1939 που εκδόθηκε το σχετικό διάταγμα για την ευθανασία, ο Χίτλερ τους αντικατέστησε με τον Reichsleiter (Αρχηγός του Ράιχ, Εθνικός Αρχηγός του NSDAP) και Επικεφαλής της Καγκελαρίας του Φύρερ του NSDAP (Chef der Kanzlei des Führers der NSDAP) Φίλιπ Μπούλερ και τον Καρλ Μπραντ, τον προσωπικό γιατρό του. Ο Κόντι δεν μπόρεσε να αντεπεξέλθει με ιδιαίτερη επιτυχία στα καθήκοντά του ως Γραμματέας Υγείας και τον Ιούλιο του 1942 ουσιαστικά παραγκωνίστηκε από τον Καρλ Μπραντ, ο οποίος ανέλαβε Πληρεξούσιος του Φύρερ για όλα τα ζητήματα υγείας.Προς το τέλος του πολέμου, ο Κόντι, όπως και αρκετοί Ναζί γιατροί που είχαν διαπιστώσει την επιδείνωση της υγείας του Χίτλερ, συμμετείχε στις συνωμοτικές ενέργειες του υποστράτηγου των SS, και επικεφαλής της υπηρεσίας πληροφοριών, Βάλτερ Σέλενμπεργκ και του Χάινριχ Χίμλερ για διαπραγματεύσεις με τους Συμμάχους. Ο Κόντι αυτοκτόνησε στις 6 Οκτωβρίου 1945, μέσα στο κελί του στη Νυρεμβέργη. Προπαγανδιστικό φιλμ «Reichsgesundheitsführer Dr. Conti». United States Holocaust Memorial Museum (στα Γερμανικά). Βερολίνο, στο γραφείο του Λ. Κόντι. 23 Νοεμβρίου 1941. Ανακτήθηκε στις 23 Οκτωβρίου 2017. Συζήτηση με τον Michele Andreoli, σκηνοθέτη του ντοκυμαντέρ Dr. Leonardo Conti, medico e nazista. Στο: Rachele Bianchi Porro (2009-10-31). «Ma quegli orrori possono ripetersi» (στα ιταλικά). Giornale del Popolo (Λουγκάνο). http://www.mediaprojects.ch/wordpress-docs/wp-content/uploads/gdp.pdf. Ανακτήθηκε στις 2017-07-26.